Publication: Magyar Közlöny
Issue: MK-2000-114 (Year: 2000, Number: 114)
Era: 1990-2004
Section: kapcsolatos véleményének alátámasztására utalt az indítványozó az Alkotmánybíróság 45/1993. (VII. 2.) AB határozatára is, amelyben az Alkotmánybíróság kimondta,
Paragraph Index: 604

2. A Ktv. 10. § (2) bekezdéséből az állapítható meg, hogy pályázat kiírását a köztisztviselői állások betöltésénél a törvény nem teszi kötelezővé, de utal arra, hogy egyes munkakörök esetében külön jogszabály ettől eltérően rendelkezhet. A képviselő-testület hivatalának köztisztviselői, így osztályvezetői tekintetében a pályázat kötelező kiírásáról külön jogszabály — a jegyzői és az aljegyzői munkakör kivételével — nem rendelkezik, az önkormányzat képviselő-testülete pedig rendeletében — felhatalmazás hiányában — ezt nem írhatja elő. Pályázat kötelező kiírását előíró jogszabály hiányában a munkáltatói jogkört gyakorló jegyző szabadon dönthet arról, hogy az adott álláshely — így az osztályvezetői álláshely is — pályázat útján kerüljön betöltésre, vagy a kiválasztásnál a pályázati eljárást mellőzi. Mindezek figyelembevételével az Alkotmánybíróság megállapította, hogy törvényellenes az Ör.-nek az az előírása, mely szerint „az osztályvezetői munkakör csak pályázat útján tölthető be.” A képviselő-testület a Ktv. 6. §-ába és 10. § (2) bekezdésébe ütközően a munkáltatói jogkört gyakorló jegyző hatáskörét korlátozó rendelkezést állapított meg.

Source: https://magyarkozlony.hu/hivatalos-lapok/b74cb9b80038c0c5a763d9f81d0d5f74460d022d/dokumentumok/08d4e634477d94067de91d33cc3d2b090114738e/letoltes